b'\n_START_ARTICLE_\nNorsk Psykologforening\n_START_PARAGRAPH_\nNorsk psykologforening er en profesjonsforening for personer med autorisasjon som psykologer i Norge. De fleste psykologer jobber innen helsesektoren. I tillegg jobber en rekke psykologer med organisasjonspsykologi, nevropsykologi, skolepsykologi, forskning, som sakkyndig mm. Foreningens form\xc3\xa5l er b\xc3\xa5de \xc3\xa5 ivareta medlemmenes faglige og \xc3\xb8konomiske interesser, og \xc3\xa5 bidra til \xc3\xa5 forbedre menneskers livsvilk\xc3\xa5r og livskvalitet._NEWLINE_Foreningen organiserer ca. 90 prosent av psykologene i Norge og har i 2013 vel 7500 medlemmer (inkludert ca. 1000 studentmedlemmer). Foreningen er knyttet til hovedorganisasjonen Akademikerne.\n_START_SECTION_\nHistorie\n_START_PARAGRAPH_\nForeningen ble grunnlagt av \xc3\x85se Gruda Skard i 1934. Hun var den f\xc3\xb8rste kvinne i Norge som oppn\xc3\xa5dde magistergrad i psykologi i 1931, det vil si Norges f\xc3\xb8rste kvinnelige psykolog. Hun var foreningens formann fra 1945 til 1949._NEWLINE_Foreningen var opprinnelig \xc3\xa5pen for personer med magistergrad eller doktorgrad i psykologi (dr.philos.), samt for andre personer som hadde bidratt med verdifullt arbeid innenfor psykologien. Fra 1950-tallet var foreningen ogs\xc3\xa5 \xc3\xa5pen for personer med embedseksamen (cand. psychol.). Lenge var Norsk Psykologforening en forening som favnet hele psykologifaget og med st\xc3\xb8rst vekt p\xc3\xa5 psykologi som universitetsfag. P\xc3\xa5 1970-tallet skjedde en dreining i retning av \xc3\xa5 bli en profesjonsforening for helsepersonell, i forbindelse med at tittelen psykolog ble beskyttet i 1972 og reservert for kliniske psykologer med offentlig godkjennelse. I tillegg til autoriserte psykologer og profesjonsstudenter i psykologi er det ogs\xc3\xa5 en \xc3\xa5pning for at personer i akademiske stillinger innen psykologi kan v\xc3\xa6re medlemmer.\n_START_SECTION_\nLedelse\n_START_PARAGRAPH_\nN\xc3\xa5v\xc3\xa6rende president er Tor Levin Hofgaard. Han ble f\xc3\xb8rste gang valgt til president ved landsm\xc3\xb8tet i november 2007, og ble gjenvalgt i 2010, og 2013. Foreningen har to visepresidentposter; Birgit Aanderaa er visepresident med ansvar for utdannings- og fagpolitikk, mens Rune Fr\xc3\xb8yland er visepresident med ansvar for l\xc3\xb8nns- og arbeidsmarkedspolitikk.  Sekretariatet ledes av generalsekret\xc3\xa6r Ole Tunold. Landsm\xc3\xb8tet holdes hvert tredje \xc3\xa5r._NEWLINE_Psykologforeningens leder har siden 1995 blitt betegnet som president, mens tidligere ledere ble betegnet formann og leder.\n_START_SECTION_\nFagetisk r\xc3\xa5d\n_START_PARAGRAPH_\nFagetisk r\xc3\xa5d mottar klager om brudd p\xc3\xa5 fagetikken fra klienter o.l., og kan id\xc3\xb8mme ulike sanksjoner hvis man finner at fagetikken er brutt. Fagetisk r\xc3\xa5d er ikke en juridisk instans, men det er ankemuligheter internt, b\xc3\xa5de for psykologene og klientene.\n_START_SECTION_\nUtmerkelser og priser\n_START_PARAGRAPH_\nI 2005 opprettet Norsk Psykologforening en pris i sin stifter \xc3\x85se Gruda Skards minne: \xc3\x85se Gruda Skards pris for popularisering av psykologisk kunnskap.'